La Nit de les Ànimes va recuperar la tradició en la festivitat de Tots Sants a l'Eliana
02 de novembre de 2016

La celebració de Tots Sants a l'Eliana d'enguany serà recordada per molts veïns i veïnes com una festa carregada de tradició i diversió a parts iguals. L'Ajuntament, a més de les accions habituals d'ampliació de l'horari dels cementeris per a facilitar l'accés a les persones que vulguen visitar la tomba dels seus sers estimats, ha volgut que l'anomenada Nit de Halloween perda el seu caràcter anglosaxó i, a més de canviar de nom pel de Nit de les Ànimes, s'acoste més a la tradició i la cultura valencianes.

Amb tal motiu, la plaça del País Valencià del municipi es va transformar en la vesprada del 31 d'octubre en lloc de reunió per a éssers terrorífics eixits de les llegendes més fosques de la tradició elianera i valenciana. El públic de totes les edats, des de xiquets a majors, van tenir l'oportunitat de gaudir de tallers per a la construcció de fanalets fets amb melons d'Alger, que també van desplaçar a la carabassa, i de caracterització i maquillatge de terror. Després dels tallers, i una vegada que els participants ja estaven caracteritzats, una espectacular cercavila va recórrer el centre de la localitat amb una important participació i un ambient festiu.

A més, el matí del dimarts dia 1, festivitat de Tots Sants, el Centre d’Estudis Locals (CEL) va celebrar en el cementeri municipal el seu tradicional i emotiu acte de record i homenatge als veïns de l'Eliana desapareguts i caiguts en conflictes bèl·lics.